[bookmark: _Hlk74058647]Inimene, liiklus, keskkond
Sihtgrupp: 4.–6. klass, II kooliaste
Kestus: 1,5–2 tundi
1. Sissejuhatus Masinahalli autonäitusel (10–15 minutit)
· Tervitus. Programmi kava ja muuseumi käitumisreeglite tutvustus. Sissejuhatus programmi teemasse. Keskkonnasaaste võrdlus vanal ajal ja nüüdisajal.
· Autonäituse tutvustus: mis autod näitusel on, kust leiab näitusel autode kohta infot. Elektriautode keskkonnamõju.
2. Auto tehnilise passi meeskonnatöö ülesanne autonäitusel (10–15 minutit)
Õpilased jagatakse 3–5liikmelistesse rühmadesse. Õpilased lähevad mängult vanaautode kokkutulekule. Iga rühm saab mängulise auto tehnilise passi ülesandelehe, pliiatsid ja kirjutusalused. Rühmad otsivad töölehel oleva pildi järgi näituselt üles oma auto ja täidavad auto tehnilises passis nõutud andmed: auto mark, värv, tootmisaasta, istekohtade arv, kere tüüp, tippkiirus, kütusekulu, võimsus, mis liiki kütusega auto sõidab. Õpilased peavad iseseisvalt vastama küsimusele, kas auto on keskkonnasõbralik või mitte. Seejärel liiguvad õpilased Masinahalli 2. korrusel asuvasse õppeklassi.
3. Õppeklass (30 min)
· PowerPointi esitlus 
Tegevusi toetab PowerPointi esitlus, mis puudutab järgnevaid teemasid: CO2, kliimamuutuste tagajärjed, transpordi süsiniku jalajälg, keskkonnasäästlik transport, tervislikud liikumisviisid, prügi tee ääres, mürasaaste. Arutletakse, mis on süsiniku jalajälg ning vaadatakse Eestimaa Looduse Fondi videoklippi „Süsiniku jalajälg“.
· Rühmatöö kokkuvõtete tegemine 
Pärast video vaatamist tutvustavad rühmad oma auto passi töölehte. Koostatakse koos juhendajaga töölehes käsitletud autodest keskkonnasäästlikkuse edetabel. Arutletakse koos, mida tähendab kütusekulu, kas istekohtade arv mõjutab auto keskkonnasõbralikkust, kas sõiduk on keskkonnasõbralik või mitte ja miks. 
· Prügi 
Arutletakse kas marsruudil kodu-muuseum (või mõni muu vahemaa) nägid õpilased tee ääres prügi. Kust ja kuidas prügi tee äärde satub? Kas prügi koht on looduses või tänaval? Kuidas see ohustab keskkonda? Kuidas õpilased ise käituvad, kas nad viskavad prügi prügikasti, kuidas käitub nende pere? Õpilased jaotatakse 3–5 liikmelistesse gruppidesse. Iga rühm saab näidisprügikoti kuue esemega ning töölehe. Õpilased uurivad, mis materjaliga on tegu ning viiva kokku prügi ja tema umbkaudse lagunemisaja looduses. Iga rühm tutvustab oma tulemusi teistele.
· Müra mõõtmine
Räägitakse liiklusmürast ja müra mõjust keskkonnale. Mõiste detsibell ja müra mõõtmise tabel. Tehakse katse müramõõturiga, kus mõõdetakse erinevate helide mürataset. Õpilased arutlevad, kas parem oli tasane heli või vali heli.
4. Väikese masinahalli näituse külastus (20 minutit)
· Õpilased panevad riidesse, lähevad õue ja kõnnivad vabaõhunäituse alal 50 m Väikese masinahalli näitusehoonesse, mis on kütteta siseruum.
· Ühistransport. Kuidas autosõidu keskkonnamõju vähendada: maksimaalselt reisijaid, mitme sõidu ühildamine. Kergliikuri keskkonnasõbralikkus. Tuleviku ühistranspordi teemad: näitusel olev TalTechi iseliikuva bussi makett – Iseauto. Õpilastega arutletakse, milline peaks välja nägema tuleviku keskkonnasõbralik ühistransport: vesinikubussid, sõidujagamise teenus, nõudetransport. 
· Transpordivahendite jalajälje meeskonnatöö ülesanne. Õpilased jagatakse 4 gruppi. Iga grupp saab endale magnetilised transpordivahendite pildid ja jalajäljed. Grupid koostavad edetabeli vähem saastavast kuni kõige saastavama transpordivahendini. (Kuna Väikeses Masinahallis on talvel külm, siis täidetakse ülesannet õppeklassis PowerPointi samateemalise slaidi ajal)
5. Taaskasutuse töötuba Masinahalli õppeklassis (25–30 minutit)
· Esmalt arutletakse lühidalt, miks materjali taaskasutamine on kasulik ja kas iga kasutatud materjali uus otstarve on automaatselt keskkonnasõbralik. 
· Jalgratta õhukummist esemete meisterdamine. Valikus käepael, võtmehoidja. 
Töövahendid
· Käärid
· Mõõdulint
· Ratta sisekumm pikkuses 20 cm
· 3 kahepoolset neeti 7-8 mm
· Auguraud 1,5mm
· Needitorn
· Puupakk või lõikematt aukude löömiseks
· Haamer
· Pastakas või marker
· Joonlaud

Käepaela töökäik 

· Igaüks mõõdab (kõrvalise abiga) oma randme ümbermõõdu ning lisab sellele 2 cm, see on vajaminevate paelte pikkus.
· Märgi joonlaua või lõike abiga ratta sisekummi pahupoolele pastakaga 2 riba lõiked (20 cm x 0,8 cm) ning lõika need kääridega välja, seejärel lõika vastavalt enda käepikkusele välja õige pikkus. 
· Märgi joonlaua abiga mõlemale paelale 4 neetaugu kohta. Esimene ja viimane lähevad servast 0,5 cm kaugusele ning nende vahele jääv osa tuleb jagada kolmeks. 
· Jälgi, et augukohad läheksid käepaela laiuse suhtes võimalikult keskele, vajadusel võta appi joonlaud.
· Abiks augutorn ja puupakk löö märgitud kohtadesse 1 mm augurauaga augud (mõlemale paelale 4 auku). Pärast aukude löömist ümarda kääride abil mõlema riba otsad. 
· Vali välja kolm 6 mm laiust meelepärast kahepoolset neeti ning kinnita neetide abil paelad omavahel kokku. Selleks alusta teisest neetaugust ning aseta paelad omavahel risti. Pane needijalg aukudest läbi ning suru kübar sinna peale.
· Liikudes suunaga paelte keskosade juurde võta ette järgmine neetauk ning pane needijalg ristijäävate paelte pealmisest august läbi ning pane teine riba selle peale, et paelad jääksid omavahel keerdu, kinnita needikübaraga.
· Nüüd on aeg otste ühendamiseks, need peavad minema teineteise suhtes risti ning neetaugust pannakse läbi korraga teineteise suhtes diagonaalis jooksvad paelad. Ka siin tuleb jälgida, et pael, mis oli viimasena peal, läheks nüüd alla, seega tulebki esimesena suunata needijalg läbi ühe otsa pealmisest paelast, seejärel panna sealt läbi pealmise paela suhtes enne diagonaalis asetunud teise otsa pael. Kui need kaks on omavahel ühendatud, panna sinna peale sama otsa teine pael, kust ka alustasid ning viimasena allesjäänud pael, mis on tolle suhtes diagonaalis. Otsade kinnitamine käib nö kordamööda. 
· Kinnita needid haamri ja needitorni abil ja käepael ongi valmis!
Kui aega on vähem ja lapsed on nooremad, siis võib teha lihtsustatud variandi, kus lapsed mõõdavad ja lõikavad välja ühe laiema riba, mille kinnitavad kokku ühe neediga ja saavad kaunistuseks peale joonistada kujundeid spetsiaalsete kulumiskindlate markeritega.
6. Kokkuvõtete tegemine (2–3 minutit)
Viimane PowerPointi slaid: planeet Maa kosmose vaatest. Arutelu, kas on võimalik minna Maalt teisele planeedile elama juhul, kui Maa on muudetud inimese poolt elamiskõlbmatuks. Juhendaja võtab programmi teemad lühidalt kokku. Koos mõeldakse, milliseid keskkonda hoidvaid valikuid saab igaüks oma igapäevaelus teha.

